### NN 153/2025 (17.12.2025.), Pravilnik o nadzornim izvještajima za pravne osobe ovlaštene za pružanje usluga povezanih s kriptoimovinom

HRVATSKA AGENCIJA ZA NADZOR FINANCIJSKIH USLUGA

2284

Na temelju članka 26. stavka 2. točke 1. Zakona o provedbi Uredbe (EU) 2023/1114 o tržištima kriptoimovine (»Narodne novine«, broj 85/24), Hrvatska agencija za nadzor financijskih usluga na sjednici Upravnog vijeća održanoj 9. prosinca 2025. donosi

PRAVILNIK

O NADZORNIM IZVJEŠTAJIMA ZA PRAVNE OSOBE OVLAŠTENE ZA PRUŽANJE USLUGA POVEZANIH S KRIPTOIMOVINOM

I. OPĆE ODREDBE

Članak 1.

Ovim se Pravilnikom detaljnije propisuju obveze i uvjeti propisani Zakonom o provedbi Uredbe (EU) 2023/1114 o tržištima kriptoimovine u odnosu na sadržaj, oblik, način i rokove izrade i dostave nadzornih izvještaja:

– pravnih osoba ili drugih poduzetnika koji imaju odobrenje za rad kao pružatelj usluga povezanih s kriptoimovinom u skladu s člankom 63. Uredbe 2023/1114 o tržištima kriptoimovine,

– kreditne institucije, središnjeg depozitorija vrijednosnih papira, investicijskog društva, tržišnog operatera, institucije za elektronički novac, društva za upravljanje UCITS-ima ili upravitelja alternativnog investicijskog fonda kojem je dopušteno pružanje usluga povezanih s kriptoimovinom u skladu s člankom 60. Uredbe 2023/1114 o tržištima kriptoimovine.

Definicije

Članak 2.

(1) Pojmovi koji se koriste u ovom Pravilniku imaju sljedeće značenje:

1. Zakon je Zakon o provedbi Uredbe (EU) 2023/1114 o tržištima kriptoimovine.

2. Hanfa je Hrvatska agencija za nadzor financijskih usluga.

3. Uredba 2023/1114 o tržištima kriptoimovine je UREDBA (EU) 2023/1114 EUROPSKOG PARLAMENTA I VIJEĆA od 31. svibnja 2023. o tržištima kriptoimovine i izmjeni uredaba (EU) br. 1093/2010 i (EU) br. 1095/2010 te direktiva 2013/36/EU i (EU) 2019/1937.

(2) Ostali pojmovi upotrijebljeni u ovom Pravilniku imaju značenje kao u Zakonu i Uredbi 2023/1114 o tržištima kriptoimovine.

Opseg primjene

Članak 3.

Ovaj Pravilnik primjenjuje se na pružatelje usluga povezanih s kriptoimovinom, kao i na kreditne institucije, središnje depozitorije vrijednosnih papira, investicijska društva, tržišne operatere, institucije za elektronički novac, društva za upravljanje UCITS-ima ili upravitelje alternativnog investicijskog fonda kojima je dopušteno pružanje usluga povezanih s kriptoimovinom i to u dijelu u kojem obavljaju usluge povezane s kriptoimovinom.

II. SADRŽAJ NADZORNIH IZVJEŠTAJA

Članak 4.

(1) Nadzorni izvještaji su:

(a) Opći podaci o pružanju usluga (Obrazac OP)

(b) Izvještaj o prihodima i prometu s osnove pružanja usluga povezanih s kriptoimovinom (Obrazac PP)

(c) Izvještaj o upravljanju sredstvima klijenata (Obrazac US)

(d) Izvještaj o strukturi klijenata (Obrazac SK).

(2) Sadržaj i oblik nadzornih izvještaja iz stavka 1. ovoga članka propisani su na obrascima koji čine Prilog uz ovaj Pravilnik te se objavljuju na internetskim stranicama Hanfe.

(3) Za potrebe istraživanja i razvoja usluga povezanih s kriptoimovinom te izvještavanja korisnika usluga i javnosti, Hanfa može koristiti podatke sadržane u propisanim financijskim izvještajima i propisanim nadzornim izvještajima, a u iznimnim situacijama i podatke iz izvješća čiji sadržaj, oblik i rokove definira ovisno o potrebi.

III. OBVEZNICI IZRADE NADZORNIH IZVJEŠTAJA

Članak 5.

Sve osobe navedene u članku 1. dužne su sastavljati nadzorne izvještaje iz članka 4. stavka 1. u dijelovima koji su primjenjivi na iste.

IV. NAČIN DOSTAVE

Članak 6.

(1) Obveznici izrade nadzornih izvještaja iz članka 5. ovog Pravilnika dužni su iste dostavljati Hanfi isključivo elektroničkim putem s naprednim elektroničkim potpisom u skladu s tehničkom uputom Hanfe.

(2) Smatra se da je obveznik dostave nadzornog izvještaja dostavio izvještaje iz stavka 1. ovog članka u trenutku kada je izvještaj prihvaćen na poslužitelju Hanfe za zaprimanje izvještaja.

(3) U opravdanim slučajevima tehničke nemogućnosti dostave ili dostave koja nije pravilno izvršena (pr. kvar na sustavu, nemogućnost čitanja zaprimljene dokumentacije i sl.) na način propisan stavkom 1. ovoga članka, obveznik dostave nadzornog izvještaja je dužan dokumentaciju dostaviti u pisanom obliku, neposredno ili poštom u svrhu pravodobnog izvješćivanja.

(4) Obveznik dostave nadzornog izvještaja je dužan dostaviti dokumentaciju na način propisan stavkom 1. ovoga članka čim prestanu razlozi nemogućnosti takve dostave, a najkasnije u roku od osam dana od prestanka okolnosti koje su prouzročile tehničku nemogućnost takve dostave.

V. ROKOVI DOSTAVE

Članak 7.

(1) Nadzorne izvještaje iz članka 4. stavka 1. točaka (a) do (d) ovog Pravilnika obveznici sastavljaju i dostavljaju za poslovnu godinu i izvještajna razdoblja tijekom poslovne godine (kalendarska tromjesečja).

(2) Za potrebe izrade i dostave izvještaja iz stavka 1. ovog članka poslovna godina jednaka je kalendarskoj godini, a izvještajna razdoblja tijekom godine jednaka su tromjesečnom, šestomjesečnom i devetomjesečnom razdoblju.

(3) Izvještaje iz stavka 1. ovog članka obveznici izrade dužni su dostaviti Hanfi u roku od mjesec dana od zadnjeg dana izvještajnog razdoblja.

PRIJELAZNE I ZAVRŠNE ODREDBE

Članak 8.

(1) Prve izvještaje u skladu s ovim Pravilnikom obveznici izrade dužni su dostaviti za izvještajna razdoblja koja započinju 1. siječnja 2026. godine.

(2) Obrasci za dostavu izvještaja iz članka 4. ovoga Pravilnika, koji čine sastavni dio ovoga Pravilnika, objavljuju se na internetskim stranicama Hanfe te se iz tehničkih razloga ne objavljuju u »Narodnim novinama«.

Članak 9.

Ovaj Pravilnik objavit će se u »Narodnim novinama«, a stupa na snagu 1. siječnja 2026. godine.

Klasa: 011-01/25-08/01

Urbroj: 326-01-70-72-25-5

Zagreb, 9. prosinca 2025.

Predsjednik
 Upravnog vijeća
 dr. sc. Ante Žigman, v. r.